
Dosar nr. 10/J/2009
                                
 SECŢIA PENTRU JUDECĂTORI
  
  HOTĂRÂREA NR. 15 J/25 iunie 2009
Pe rol soluţionarea acţiunii disciplinare formulată de Comisia de disciplină pentru judecători împotriva pârâtei B.A., magistrat asistent la Înalta Curte de Casaţie şi Justiţie, având ca obiect abaterea disciplinară exercitarea funcţiei cu gravă neglijenţă, prevăzută de art. 99 lit. h) teza a II-a din Legea nr. 303/2004 privind statutul judecătorilor şi procurorilor, republicată cu modificările şi completările ulterioare.
Dezbaterile au avut loc în şedinţa publică din data de 10 iunie 2009, când Secţia având nevoie de timp pentru a delibera şi pentru a da posibilitate pârâtei magistrat B.A. de a depune concluzii scrise a amânat pronunţarea pentru data de 24 iunie 2009, apoi la 25 iunie 2009, când a dat următoarea hotărâre.

      SECŢIA PENTRU JUDECĂTORI
Deliberând, asupra acţiunii disciplinare, constată următoarele:

Prin acţiunea disciplinară înregistrată pe rolul Secţiei pentru judecători, la data de 15.09.2008 sub nr. 7/J/2008, Comisia de disciplină pentru judecători a solicitat Secţiei, ca prin hotărârea pe care o va pronunţa, să dispună aplicarea uneia din sancţiunile prevăzute de art. 100 din Legea nr. 303/2004 privind statutul judecătorilor şi procurorilor, republicată cu modificările şi completările ulterioare, pârâtei B.A., magistrat asistent la Înalta Curte de Casaţie şi Justiţie, pentru săvârşirea abaterii disciplinare, constând în exercitarea funcţiei cu gravă neglijenţă, prevăzută de art. 99 lit. h) din Legea nr. 303/2004 privind statutul judecătorilor şi procurorilor, republicată cu modificările şi completările ulterioare.

În motivarea acţiunii disciplinare s-a reţinut că, potrivit evidenţei instanţei, decizia civilă nr. 6827/18.10.2007 a Înaltei Curţi de Casaţie şi Justiţie a fost redactată de către magistratul asistent B.A. la data de 22.08.2008, până la data de 26.02.2009 nefiind predată membrilor completului de judecată, pentru a fi semnată. 

De asemenea, s-a mai reţinut că pârâta magistrat asistent B.A. înregistrează restanţe în predarea hotărârilor membrilor completului de judecată, în vederea semnării lor şi cu privire la alte 59 hotărâri, dintre acestea 12 fiind pronunţate în anul 2007 şi 47 în cursul anului 2008.
Totodată, s-a reţinut că pârâta magistrat asistent se ocupa personal de predarea hotărârilor spre semnare membrilor completului de judecată, fără a apela la procedura obişnuită, şi anume aceea de predare la grefa instanţei care are obligaţia de a sigura circuitul mapelor de hotărâri la completele titulare.

În drept, Comisia de disciplină pentru judecători şi-a întemeiat acţiunea pe dispoziţiile art. 98 – 101 din legea sus-menţionată.

În dovedirea acţiunii, Comisia de disciplină a solicitat proba cu acte şi orice alte probe a căror necesitate ar rezulta din dezbateri.

Pârâta magistrat asistent B.A. nu s-a prezentat la nici un termen de judecată, formulându-şi doar în scris cererile şi apărările. 

Analizând probele administrate în cauză, Secţia pentru judecători reţine următoarele:

Urmare a memoriului formulat de petiţionarul B.V., mandatar al numitei D.V.I., adresat la data de 12.01.2009 Înaltei curţi de Casaţie şi Justiţie, prin care solicita luarea măsurilor corespunzătoare pentru redactarea deciziei nr. 6827/18.10.2007, s-a constatat că la data de 16.02.2009 această decizie, deşi era redactată încă din data de 22.08.2008, nu era predată de magistratul asistent, nici personal, nici prin intermediul grefei instanţei, membrilor completului de judecată, în vederea semnării ei. 
Totodată, s-a constatat că la data de 16.02.2009 pârâta magistrat asistent nu predase spre semnare membrilor completelor de judecată titulare alte 59 hotărâri pronunţate în cursul anilor 2007 – 2008, pe care le redactase, după cum urmează:

În anul 2007, un număr de 12 hotărâri judecătoreşti redactate şi anume: decizia nr. 1443/15.02.2007-scăzută în registru la 07.05.2008; decizia nr. 1846/26.02.2007-scăzută în registru la 07.05.2008; decizia nr. 2098/07.03.2007-scăzută în registru la 07.05.2008; decizia nr. 3317/24.04.2007-scăzută în registru la 07.05.2008; decizia nr. 4363/30.05.2007-scăzută în registru la 23.07.2008; decizia nr. 4365/30.05.2007-scăzută în registru la 23.07.2008; decizia nr. 5308/29.06.2007 - scăzută în registru la 07.05.2008; decizia nr. 5312/29.06.2007-scăzută în registru la 07.05.2008; decizia nr. 5851/19.09.2007-scăzută în registru la 22.08.2008; decizia nr. 6286/03.10.2007-scăzută în registru la 22.08.2008; decizia nr. 6290/03.10.2007-scăzută în registru la 22.08.2008; decizia nr. 6819/18.10.2007-scăzută în registru la 22.08.2008.

În anul 2008, 47 de hotărâri judecătoreşti, respectiv decizia nr. 52/09.01.2008-scăzută în registru la 17.10.2008; decizia nr. 2949/14.05.2008-scăzută în registru la 13.08.2008; decizia nr. 2953/14.05.2008-scăzută în registru la 21.10.2008; decizia nr. 2967/14.05.2008-scăzută în registru la 11.08.2008; decizia nr. 2984/14.05.2008-scăzută în registru la 21.10.2008; decizia nr. 2985/14.05.2008-scăzută în registru la 21.10.2008; decizia nr. 2986/14.05.2008-scăzută în registru la 21.10.2008; deciziile nr. 4003, 4004, 4005, 4006, 4007, 4009, 4010, 4011, 4017, 4018, 4019, 4020, 4021, 4022, 4023, 4024, 4025, 4027, 4028, 4029, 4030, 4031, 4032, 4033, 4035, 4037, 4040, 4041, 4042, 4043, 4045, 4046, 4047, 4048, 4049, 4050, 4051, 4052, 4053 şi 4054 pronunţate la data de 09.10.2008.
 De asemenea, s-a reţinut că, deşi responsabilitatea pentru prezentarea hotărârilor spre semnare membrilor completelor de judecată după tehnoredactare revine, de regulă, grefei instanţei care are obligaţia de a asigura circuitul mapelor de hotărâri la completele titulare, pârâta magistrat asistent B.A. se ocupa personal de predarea hotărârilor spre semnare membrilor completului de judecată, fără a apela la procedura obişnuită prin circuitul mapelor. Acest mod de lucru a fost impus de pârâta magistrat asistent, care şi-a manifestat dorinţa de a preda personal hotărârile ce-i revin spre redactare, membrilor completului, pentru a fi semnate.
Pentru a reţine această situaţie de fapt, Secţia pentru judecători a avut în vedere copiile din registrul de evidenţă a redactărilor (filele 43-81 din dosarul nr. 19/CDJ/2009) din care rezultă numărul dosarelor în care au fost pronunţate hotărâri ce i-au revenit spre redactare pârâtei magistrat asistent şi care nu au fost predate la arhiva instanţei până la data finalizării cercetării prealabile. Aceste înscrisuri se coroborează cu Nota privind modul cum sunt scăzute şi predate în circuitul administrativ, pentru obţinerea semnăturilor, deciziile şi încheierile pronunţate în şedinţele de judecată întocmită de prim grefier V.E., cu Tabelul privind deciziile şi încheierile repartizate spre redactare pârâtei magistrat asistent din care rezultă situaţia hotărârilor judecătoreşti nepredate în circuit, pentru a fi semnate de către membrii completului de judecată, obligaţie asumată de către pârâta magistrat asistent (filele 36-41 din dosar nr. 19/CDJ/2009) şi cu Nota ce cuprinde situaţia statistică privind participarea la şedinţele de judecată cât şi numărul deciziilor şi încheierilor ce i-au revenit la redactare magistratului asistent B.A. în cursul anilor 2007, 2008 şi perioada ianuarie - februarie 2009. 
 În stabilirea formei de vinovăţie Secţia reţine că întârzierile de până la 9 luni, în unele cazuri chiar 2 ani, înregistrate în ataşarea hotărârilor judecătoreşti la dosare şi la mapă se datorează gravei neglijenţe, deoarece îndeplinirea acestei obligaţii nu presupunea nici un efort sau altă activitate, decât prezentarea hotărârilor membrilor completului de judecată, în vederea semnării acestora.
 Faţă de data pronunţării hotărârilor (începând cu luna februarie 2007), conduita pasivă a pârâtei nu se justifică de nici o împrejurare, întârzierile înregistrate în predarea sentinţelor fiind mult prea mari, cu consecinţe directe asupra prelungirii în timp a procedurii judiciare şi asupra finalităţii actului de justiţie. 
Prin urmare, Secţia va înlătura apărarea formulată de pârâta magistrat asistent, potrivit căreia faptei, şi nu laturii subiective a acesteia cum se susţine, i-ar lipsi urmarea imediată, respectiv lezarea intereselor legale ale unei persoane sau împiedicarea desfăşurării activităţii judiciare.
Şi apărările privind existenţa unor împrejurări care justifică atitudinea adoptată de pârâta magistrat în activitatea profesională nu pot fi primite, întrucât nici una dintre acestea nu reprezintă argumente pertinente care să justifice întârzierile mari în îndeplinirea obligaţiilor de serviciu. 
Schimbarea locaţiei în care-şi desfăşoară activitatea, de la un etaj la altul al aceleiaşi clădiri, prezenţa pe întreaga perioadă a vacanţei judecătoreşti la instanţă pentru rezolvarea lucrărilor restante precum şi faptul că părţile aveau posibilitatea de a intra în posesia titlului executoriu, prin efectuarea unor demersuri personale la instanţa supremă şi la cea a fondului nu sunt de natură a înlătura răspunderea disciplinară a pârâtei magistrat asistent B.A. pentru fapta reţinută prin prezenta acţiune disciplinară.    

Procedând astfel, pârâta magistrat asistent a încălcat dispoziţiile art. 91 alin. 1 raportat la art. 66 alin. 4 din Legea nr. 303/2004 privind statutul judecătorilor şi procurorilor, republicată cu modificările şi completările ulterioare care prevăd obligaţia şi a magistratului asistent de a rezolva lucrările în termenele stabilite.
Raportat la prevederile Legii nr. 303/2004 privind statutul judecătorilor şi procurorilor, republicată cu modificările şi completările ulterioare, fapta săvârşită de pârâta magistrat asistent B.A., anterior expusă, reprezintă conţinutul abaterii disciplinare prevăzută de articolul 99 lit. h teza a II-a, şi anume exercitarea funcţiei cu gravă neglijenţă.

La individualizarea sancţiunii ce se va aplica, în condiţiile art. 100 din Legii 303/2004 privind statutul judecătorilor şi procurorilor, republicată cu modificările şi completările ulterioare, Secţia va avea în vedere, consecinţele negative asupra drepturilor procesuale ale părţilor care astfel au suferit o vătămare prin prelungirea procedurilor judiciare, acestea fiind puse în imposibilitatea valorificării drepturilor stabilite prin hotărâri judecătoreşti irevocabile, dar şi circumstanţele personale ale pârâtei magistrat asistent. 

Astfel, Secţia are în vedere că pârâta magistrat asistent a mai fost cercetată şi sancţionată disciplinar, pentru abaterea disciplinară prevăzută de art. 99 lit. i din Legea 303/2004 privind statutul judecătorilor şi procurorilor, republicată cu modificările şi completările ulterioare, constând în redactarea cu întârziere, din motive imputabile a unui număr de 56 decizii şi 251 încheieri  majoritatea acestora nefiind predate ulterior spre semnare până la data efectuării verificărilor în prezenta cauză. 

Prin urmare, se constată că  neîndeplinirea obligaţiilor profesionale sau îndeplinirea acestora cu mare întârziere reprezintă o constantă în activitatea pârâtei magistrat asistent, motiv pentru care Secţia va aplica acesteia sancţiunea excluderii, prevăzută de art. 100 lit. d  din Legea 303/2004 privind statutul judecătorilor şi procurorilor, republicată cu modificările şi completările ulterioare.
PENTRU ACESTE MOTIVE

ÎN NUMELE LEGII

HOTĂRĂŞTE:

Admite acţiunea disciplinară exercitată de Comisia de disciplină pentru judecători împotriva pârâtei B.A. – magistrat asistent la Înalta Curte de Casaţie şi Justiţie.

În baza art. 100 lit. d din Legea nr. 303/2004 privind statutul judecătorilor şi procurorilor republicată cu modificările şi completările  ulterioare, aplică pârâtei B.A. - magistrat asistent la Înalta Curte de Casaţie şi Justiţie sancţiunea excluderii din magistratură, pentru săvârşirea abaterii disciplinare prevăzute de art. 99 lit. h teza a II-a din acelaşi act normativ.

Cu drept de recurs în termen de 15 zile de la comunicare, la Completul de 9 Judecători al Înaltei Curţi de Casaţie şi Justiţie.

Pronunţată în şedinţă publică, 25  iunie 2009.

